Mev.Tuinroete ken swaarkry | George Herald
Mev.Tuinroete ken swaarkry
Friday, 09 October 2015, 10:00
Misty Schultz, Mev. Tuinroete 2015. Sy het ook toekennings ontvang vir die meeste styl, die meeste geld ingesamel, en vir die grootste steun van die publiek. Sy is outomaties 'n finalis vir die nasionale ronde van die kompetisie, Mev. Mzantsi in Desember.
GEORGE NUUS - Vanjaar se Mev. Tuinroete, Misty Schultz, sal baie van ons ouer lesers terugneem na die 60's en 70's, die jare van fotoverhale voordat TV in ons sitkamers ingekom het. Die mooie Misty was op 'n stadium die karakter Tessa in die Tessa-verhaalboekies - destyds gewaagd, maar deesdae beskou as Afrikana.
Dié 47-jarige ma was ook in haar jonger dae 'n Cosmopolitan-voorbladmeisie en Cosmo gesig van die jaar, Mev. Durban en Mej. Durban Bikini.
Agter die aanvallige voorkoms is egter 'n gedetermineerde, onafhanklike vrou wat van kindsbeen af vir haarself moes veg. Sy het op die brose ouderdom van 13 jaar besluit om weg te loop van haar onstabiele ouerhuis in Durban.
"Ek en my broer het geweet wat dit is om kos uit asblikke te grou. Ons het die klere aan ons lywe verkoop vir kos. My ma het nooit lank op 'n plek gebly nie. Van Sub A tot st. 5 was ons in 13 skole," vertel sy.
'n Pastoorsegpaar het hulle oor Misty ontferm. Haar broer het uiteindelik in 'n verbeteringskool beland.
"Ek het vir die Mev. Tuinroete-kompetisie ingeskryf omdat die aanbieders, die Rolmodelstigting, straatkinders help. Dit lê my baie na aan die hart, want ek weet wat dit is om swaar te kry."
Misty was van jongs af vasbeslote om na haarself om te sien. Sy is toegelaat om vir drie jaar in 'n restaurant se kombuis te werk vir sakgeld en toe sy op 16 oud genoeg was om tafels te bedien, was sy vir nog drie jaar topkelnerin in dieselfde plek. "Ek het vir my 'n Mini uit die boks gekoop met die geld wat ek gemaak het," onthou sy.
Met 'n sekretariële kwalifikasie en diploma van die eiendomsagenteraad agter die blad, het sy later as sekretaresse by 'n tyddeelmaatskappy werk gekry, en die top verkoopspersoon geword. Haar lewe het 'n nuwe wending geneem toe 'n fotograaf haar eendag op die strand in Durban afneem en die foto in die Natal Mercury verskyn. 'n Loopbaan in model- en advertensiewerk is gebore en sy kon genoeg verdien om haar seun, Christopher Hearn te help om sy eie onderneming in Durban op die been te bring.
Met haar verhuising na George 'n paar jaar gelede wou Misty heeltemal breek met die verlede. "Ek wou 'n heel nuwe begin maak, weg van Durban met al sy pynlike herinneringe."
In dieselfde jaar is sy met Lupus, 'n chroniese inflammatoriese siekte gediagnoseer nadat sy haar eie besigheid as naeltegnikus begin het. Die periodieke uiterste moegheid wat die toestand veroorsaak, demp egter nie Misty se geesdrif vir die lewe nie.
Sy is intussen met 'n boer van Leeukloof, Leo Schultz, getroud en het begin om skoonheidsprodukte vir Avon te verkoop, waar sy ook vinnig onder die topverkopers beland het. Sowat twee maande gelede het Misty die sprong gemaak om Avon se heel eerste winkel in Suid-Afrika reg hier in George oop te maak.